
Proiect

PARLAMENTUL REPUBLICII MOLDOVA
LEGE

cu privire la modificarea şi completarea unor acte legislative

În vederea ajustării legislaţiei naţionale la prevederile Statutului de la Roma al Curţii Penale Internaţionale, Parlamentul adoptă prezenta lege organică.

Art. I. - Codul penal al Republicii Moldova nr.985-XV din 18 aprilie 2002 (Monitorul Oficial al Republicii Moldova, 2002, nr. 128-129, art.1012), cu modificările şi completările ulterioare, se modifică şi se completează după cum urmează:

1. La articolul 11, alineatele (3) şi (4) vor avea următorul cuprins:

         „(3) Cetăţenii străini şi apatrizii care nu domiciliază permanent pe teritoriul Republicii Moldova poartă răspundere penală în conformitate cu prezentul cod şi sînt traşi la răspundere penală pe teritoriul Republicii Moldova dacă au săvîrşit, în afara teritoriului ţării, infracţiuni îndreptate împotriva intereselor Republicii Moldova şi prevăzute de articolele 278-280, 284, 285, 289, 338-343 ale prezentului cod sau infracţiuni grave, deosebit de grave sau excepţional de grave contra vieţii, sănătăţii, libertăţii unui cetăţean al Republicii Moldova.

(4) Cetăţenii străini şi apatrizii care nu domiciliază permanent pe teritoriul Republicii Moldova şi care au săvîrşit infracţiuni în afara teritoriului ţării poartă răspundere penală în conformitate cu prezentul cod şi sînt traşi la răspundere penală pe teritoriul Republicii Moldova, sînt extrădaţi altui stat sau predaţi unei instanţe judecătoreşti internaţionale, dacă infracţiunile sînt îndreptate împotriva păcii şi securităţii omenirii sau constituie infracţiuni de război, precum şi pentru infracţiunile prevăzute de tratatele internaţionale la care Republica Moldova este parte.”.
2. Se completează cu articolele 111 şi 131, cu următorul cuprins:
„Articolul 111. Imunitatea de jurisdicţie
Sub incidenţa legii penale nu cad infracţiunile săvîrşite de reprezentanţii diplomatici ai statelor străine sau de alte persoane care, în conformitate cu tratatele internaţionale, nu sînt supuse jurisdicţiei penale a Republicii Moldova.”.
„Articolul 131. Predarea

Cetăţenii Republicii Moldova, cetăţenii străini şi apatrizii care au săvîrşit o infracţiune pe teritoriul Republicii Moldova sau pe teritoriul altui stat pot fi predaţi  unei instanţe judecătoreşti internaţionale doar în conformitate cu tratatele internaţionale la care Republica Moldova este parte.”.
3. Articolul 35 se completează cu litera f), cu următorul cuprins:
„f) executarea ordinului şi dispoziţiei prevăzută de articolul 401 al prezentului cod.”.
4. Se completează cu articolul 401, cu următorul cuprins:
„Articolul 401 Executarea ordinului sau  a dispoziţiei 
         (1) Nu constituie infracţiune fapta, prevăzută de legea penală, săvîrşită în vederea executării unui ordin sau dispoziţii, care este obligatorie pentru făptuitor, dacă ordinul sau dispoziţia nu este vădit ilegal (ă) şi dacă  persoana care l-a executat nu a ştiut că ordinul sau dispoziţia este ilegal (ă). Răspunderii penale pentru fapta săvîrşită este supusă persoana care a emis ordinul sau dispoziţia vădit ilegal(ă).

         (2) Persoana care a săvîrşit intenţionat infracţiunea în vederea executării ordinului sau dispoziţiei vădit ilegal (e) este supusă răspunderii penale pe baze generale. 
         (3) Persoana care nu a executat ordinul sau dispoziţia vădit ilegal (ă) nu este supusă răspunderii penale.

   (4) În scopurile prezentului articol, ordinul sau dispoziţia de a săvîrşi infracţiunea de genocid sau infracţiunea împotriva umanităţii este vădit ilegal (ă).”.
5. La articolul 60, alineatul (8) va avea următorul cuprins:

„(8) Prescripţia nu se aplică în cazul săvîrşirii infracţiunilor prevăzute la articolele 135-139, 141, 142 ale prezentului cod.”.
        
6. La articolul 97 alineatul (4), textul „la art.135-137, 139 şi 143” se substituie cu textul „la art. 135- 139, 141, 142 ale prezentului Cod.”.
       
7. Se completează cu articolele 1271 şi 1272, cu  următorul cuprins:

„Articolul 1271. Predarea unei instanţe judecătoreşti internaţionale
Prin predarea unei instanţe judecătoreşti internaţionale se înţelege acţiunea unui stat de a transmite un cetăţean al Republicii Moldova, un cetăţean străin sau apatrid către această instanţă, în vederea tragerii la răspundere penală pentru săvîrşirea infracţiunilor ce cad sub jurisdicţia ei.

Articolul 1272. Persoană protejată

Prin persoană protejată se înţelege orice persoană civilă, bolnav sau  rănit, prizonier de război sau persoană lipsită de libertate, naufragiat, membru al personalului sanitar civil sau personalul Crucii Roşii şi al organizaţiilor asimilate acesteia, precum şi oricare altă persoană căzută sub puterea adversarului, care se bucură de protecţie în virtutea dreptului internaţional umanitar.”.


         8. Articolul 130 va avea următorul cuprins:

„Articolul 130. Mercenar
Prin mercenar se înţelege persoana special recrutată în ţară sau în străinătate pentru a lupta într-un conflict armat, care ia parte la ostilităţi în vederea obţinerii unui avantaj personal sau a unei remunerări promise de către o parte la conflict sau în numele acesteia, care nu este nici cetăţean al părţii la conflict şi nici rezident pe teritoriul controlat de o parte la conflict, nu este membru al forţelor armate ale unei părţi la conflict şi nu a fost trimisă de către un stat altul decît partea la conflict, în misiune oficială ca membru al forţelor armate ale statului respectiv.”.
          9. Articolul 135 va avea următorul cuprins: 

„Articolul 135. Genocidul
(1) Săvîrşirea, cu intenţia de a distruge, în întregime sau în parte, un grup naţional, etnic, rasial sau religios, a vreuneia din următoarele fapte:

a) omorul de membri ai grupului;

b) vătămarea gravă a integrităţii corporale sau sănătăţii membrilor 
grupului;

c) supunerea cu intenţie a grupului unor condiţii de existenţă care să
antreneze distrugerea sa fizică totală sau parţială;

d) măsuri vizînd împiedicarea naşterilor în sînul grupului;

e) transferarea forţată de copii aparţinînd unui grup în alt grup,

se pedepseşte cu închisoare de la 16 la 25 de ani sau cu detenţiune pe viaţă. 

(2) Interpretarea termenilor prevăzuţi de art. 135-142 din prezentul cod se face în conformitate cu înţelesul atribuit acestora în dreptul internaţional umanitar.”.
10. Se completează cu articolul 1351, cu următorul cuprins:

              „Articolul 1351 Infracţiuni  împotriva umanităţii
(1) Săvîrşirea, în cadrul unui atac generalizat sau sistematic lansat împotriva unei populaţii civile şi în cunoştinţă de acest atac, a uneia din următoarele fapte:

a) supunerea la sclavie;

b) deportarea sau transferarea forţată de populaţie;

c) arestarea sau altă formă de privare gravă de libertate fizică, cu încălcarea dispoziţiilor fundamentale ale dreptului internaţional;

d) tortura;



e) violul, sclavajul sexual, prostituţia forţată, graviditatea forţată, sterilizarea forţată sau orice altă formă de violentă sexuală;

f) persecutarea oricărui grup sau a oricărei colectivităţi identificabile din
motive de ordin politic, rasial, naţional, etnic, cultural, religios sau sexual, ori în funcţie   de   alte   criterii   universal   recunoscute   ca   inadmisibile   în   dreptul internaţional, în corelare cu orice faptă prevăzută în prezentul articol sau orice infracţiune împotriva păcii şi securităţii omenirii sau de război;

g)
dispariţiile forţate de persoane;        
h) infracţiunea de apartheid;


i) alte fapte inumane cu caracter analog, cauzînd cu intenţie suferinţe mari sau vătămări grave ale integrităţii corporale sau a sănătăţii persoanei,

se pedepseşte cu închisoare de la 12 la 18 ani. 
(2) Săvîrşirea, în condiţiile indicate în alin. (l) al prezentului articol, a următoarelor fapte:

a) omorul;

b) exterminarea,
se pedepsesc cu închisoare de la 16 la 25 de ani sau cu detenţiune pe viaţă.”.
11. Articolul 137 va avea următorul cuprins:
„Articolul 137. Infracţiuni de război săvîrşite împotriva persoanelor
(1) Săvîrşirea în cadrul unui conflict armat internaţional sau care nu prezintă un caracter internaţional împotriva persoanelor protejate a uneia din următoarele fapte:

a) cauzarea cu intenţie de suferinţe mari sau vătămarea gravă a integrităţii fizice sau sănătăţii, precum  şi mutilarea;

b) aplicarea torturi sau a tratamentelor inumane;

c) atingerile  aduse demnităţii persoanei, îndeosebi tratamentele umilitoare şi degradante;

d) violul, sclavajul sexual, prostituţia forţată, graviditatea forţată, sterilizarea forţată sau orice altă formă de violenţă sexuală;

e) luarea de ostatici;

f) deportarea şi transferarea ilegală sau lipsirea de libertate fără temei legal;

g) recrutarea şi înrolarea copiilor de vîrstă mai mică de 18 ani, în forţele armate naţionale sau acţiunea de a-i face să participe activ la ostilităţi;
h) condamnarea pronunţată sau executarea efectuată fără o judecată prealabilă de către instanţă legal constituită şi cu respectarea garanţiilor judiciare general recunoscute  ca fiind indispensabile;

i) ordonarea deplasării populaţiei civile pentru considerente ce au legătură cu conflictul armat în afara cazurilor în care securitatea civililor sau necesităţile militare o cer,
se pedepseşte cu închisoare de la 8 la 15 de ani.

(2) Supunerea persoanelor care sînt împotriva unei părţi la conflict, căzute în puterea sa, la experienţe medicale, biologice sau ştiinţifice care nu sînt justificate de un tratament medical, dispensar sau spitalicesc, nici efectuate în interesul acestor persoane şi care atrag moartea acestora sau le pun grav sănătatea în pericol,

se pedepseşte cu închisoare de la  12  la 20 ani.

(3) Omorul sub orice formă a persoanei protejate,

se pedepseşte cu închisoare de la 16 la 25 de ani sau cu detenţiune pe viaţă”.

     
12. Se completează cu articolele 1371 -1375, cu următorul cuprins:
          „Articolul   1371.   Implicarea   forţată   a   persoanelor   civile   sau   a prizonierilor de război în forţele armate ale adversarului sau transferul populaţiei civile

(1) Constrîngerea în cadrul unui conflict armat internaţional a unui prizonier de război sau a unei persoane protejate  să servească în forţele armate ale adversarului, constrîngerea cetăţenilor părţii adverse să ia parte la operaţiunile militare îndreptate împotriva ţării lor, chiar dacă ei erau în serviciul acestui beligerant înainte de începerea conflictului armat, utilizarea unei persoane civile sau altei persoane protejate, pentru a evita ca anumite puncte, zone sau forţe militare să nu fie ţinta operaţiunilor militare,

 se pedepseşte cu închisoare de la 5 la 10 ani.

          (2) Transferul direct sau indirect de către partea ocupantă în cadrul unui conflict armat internaţional a unei părţi a populaţiei sale civile, în teritoriul pe care ea îl ocupă sau deportarea ori transferarea în interiorul  sau în afara teritoriului ocupat a totalităţii sau a unei părţi a populaţiei din acest teritoriu,

se pedepseşte cu închisoare de la 8 la 15 ani.

Articolul 1372. Infracţiuni de război săvîrşite împotriva proprietăţii şi altor drepturi

(1) Săvîrşirea în timpul unui conflict armat internaţional sau care nu prezintă un caracter internaţional a uneia din următoarele fapte:

    a) distrugerea sau însuşirea bunurilor inamicului, în afară de cazurile în care aceste distrugeri sau confiscări sînt justificate de necesităţi militare sau de circumstanţele conflictului;

    b) distrugerea şi însuşirea de bunuri, nejustificate de necesităţile militare şi executarea lor pe scară largă în mod ilicit şi arbitrar; 
    c) declararea stingerii, suspendării sau inadmisibilităţii în justiţie a drepturilor şi acţiunilor cetăţenilor părţii adverse;

    d) privarea cu intenţie a unui prizonier de război sau a oricărei alte persoane protejate de dreptul său de a fi judecată de către o instanţă legal constituită şi imparţială;
    e) jefuirea unui oraş sau a unei localităţi chiar luate cu asalt,
       se pedepseşte cu închisoare de la 8 la 15 de ani.

        (2) Jefuirea răniţilor sau a celor căzuţi pe cîmpul de luptă, săvîrşită în timpul unui conflict armat internaţional, sau care nu prezintă un caracter internaţional, 

se pedepseşte cu închisoare de la 16 la 25 ani sau cu detenţiune pe viaţă.

Articolul 1373. Aplicarea mijloacelor interzise de ducere a războiului
(1) Utilizarea intenţionată în cadrul unui conflict armat internaţional sau care nu prezintă un caracter internaţional a:

a) otrăvii sau armelor otrăvitoare;
b) gazelor asfixiante, toxice sau asimilate şi a oricăror lichide, materii sau procedee analoage;

c) armelor, proiectilelor, materialelor de natură să cauzeze daune de prisos sau suferinţe inutile sau care acţionează fără discriminare cu încălcarea dreptului internaţional umanitar, cu condiţia că aceste arme, proiectile, materiale fac obiectul unei interdicţii generale; 

d) gloanţelor care se dilată sau se aplatizează cu uşurinţă în corpul uman, precum sînt gloanţele al căror înveliş dur nu acoperă în întregime mijlocul sau sînt perforate de tăieturi,
se pedepseşte cu închisoare de la 12 la 20 de ani.

(2) Aplicarea armei de nimicire în masă sau a mijloacelor interzise de ducere a războiului, prevăzute la alineatul (1), dacă  prin aceste mijloace s-a provocat decesul persoanei sau vătămarea corporală gravă a integrităţii corporale sau a sănătăţii,

se pedepseşte cu închisoare de la 16 la 25 ani sau cu detenţiune pe viaţă.

Articolul 1374. Aplicarea metodelor interzise de ducere a războiului
 
(1) Aplicarea metodelor interzise de ducere a războiului, manifestate prin declararea, în cadrul unui conflict armat internaţional sau care nu prezintă un caracter internaţional, că nu va  fi îndurare pentru învinşi sau rănirea prin trădare a  persoanelor aparţinînd naţiunii sau armatei inamice, după ce a depus armele sau nemaiavînd mijloace de a se apăra, s-a predat fără condiţii,
se pedepseşte cu închisoare de la 5 la 10 ani.

(2) Lansarea intenţionată în cadrul unui conflict armat internaţional sau care nu prezintă un caracter internaţional a:

a) atacurilor împotriva populaţiei civile în general sau împotriva civililor care nu participă direct la ostilităţi;

b) atacurilor împotriva bunurilor cu caracter civil, care nu sînt obiective militare;

c)  unui atac sau bombardament prin orice mijloace al oraşelor, satelor, locuinţelor sau  construcţiilor care nu sînt apărate şi care nu sînt obiective militare;

d) atacurilor împotriva clădirilor destinate religiei, învăţămîntului, artei, ştiinţei sau acţiunii caritabile, monumentelor istorice, spitalelor şi locurilor unde sînt adunaţi bolnavii sau răniţii, cu condiţia ca aceste construcţii să nu fie obiective militare;

e) atacurilor împotriva personalului, instalaţiilor, materialului, unităţilor sau vehiculelor folosite în cadrul unei misiuni de ajutor umanitar sau de menţinere a păcii, conform Cartei Naţiunilor Unite, cu condiţia ca acestea să aibă dreptul la protecţia pe care dreptul internaţional umanitar o garantează civililor şi bunurilor cu caracter civil;

f) atacurilor împotriva clădirilor, materialelor, unităţilor şi mijloacelor de transport sanitar şi al personalului care foloseşte, conform dreptului internaţional, semnele distinctive, prevăzute de convenţiile de la Geneva;

g) unui atac, ştiind că acesta va cauza în mod incidental pierderi de
vieţi omeneşti în rîndul populaţiei civile, răniri ale persoanelor civile, pagube bunurilor cu caracter civil  sau daune extinse,  de durată şi grave, mediului înconjurător, care ar fi vădit excesive în raport cu ansamblul avantajului militar concret şi direct aşteptat,

           se pedepseşte cu închisoare de la 12 la 20 ani.

(3) Aplicarea intenţionată în cadrul unui conflict armat internaţional sau care nu prezintă un caracter internaţional a :

a) metodelor de luptă de natură să cauzeze daune de prisos sau suferinţe inutile în raport cu avantajul militar preconizat, sau de a acţiona fără discriminare cu încălcarea dreptului internaţional umanitar, cu condiţia că aceste  metode de luptă să facă obiectul unei interdicţii generale;

b) înfometării intenţionate a civililor, ca metodă de război, prin privarea acestora de bunurile indispensabile supravieţuirii, inclusiv împiedicîndu-i intenţionat să primească ajutoarele, prevăzute de Convenţiile de la Geneva,
se pedepseşte cu închisoare de la 16 la 25 ani.

(4) Omorul intenţionat prin trădare a indivizilor care aparţin  naţiunii sau armatei inamice, inclusiv a unui combatant sau a unui adversar care, după ce a depus armele sau nemaiavînd mijloace de a se apăra, s-a predat fără condiţii, săvîrşit în cadrul unui conflict armat internaţional sau care nu prezintă un caracter internaţional,
se pedepseşte cu închisoare de la 16 la 25 ani sau detenţiune pe viaţă.

Articolul 1375. Folosirea cu perfidie a emblemei Crucii Roşii, precum şi a altor semne distinctive ca element de protecţie în timpul unui conflict armat

Folosirea cu perfidie a emblemei Crucii Roşii sau altor semne distinctive similare, a pavilionului parlamentar, drapelului sau insignelor militare sau a uniformei inamicului sau a Organizaţiei Naţiunilor Unite, ca mijloc de protecţie în timpul unui conflict armat, dacă aceasta a provocat:

a) o vătămare gravă a integrităţii corporale sau a sănătăţii;

b) decesul unei persoane,

se pedepseşte cu închisoare de la 5 la 10 ani.”
13. Articolul 138 va avea următorul cuprins: 

        „Articolul 138. Răspunderea şefilor şi a altor superiori ierarhici

(1) Neexercitarea controlului cuvenit de către un şef militar sau de o persoană care deţine efectiv funcţia de şef militar asupra forţelor plasate sub comanda şi controlul său efectiv sau, după caz, sub autoritatea şi controlul său efectiv, care a condus la săvîrşirea infracţiunilor prevăzute la art.135-139, 141, 142 ale prezentului cod, dacă:

a) acest şef militar sau aceasta persoana ştia ori, datorită circumstanţelor, ar fi trebuit să ştie că aceste forţe savîrşeau sau urmau să săvîrşească aceste infracţiuni; şi

b) acest şef militar sau această persoană nu a luat toate măsurile necesare şi rezonabile care erau în puterea sa pentru a împiedica sau a reprima executarea ori pentru a raporta autorităţilor competente în scopurile anchetei şi urmăririi penale,
se pedepseşte cu închisoare de la 12 la 20 ani.

(2) Neexercitarea de către superiorul ierarhic a controlului cuvenit, cu excepţia cazurilor prevăzute la alin. (l), ceea ce a condus la săvîrşirea de către subordonaţii plasaţi sub autoritatea şi sub controlul său efectiv a infracţiunilor prevăzute de art.135-139, 141, 142 ale prezentului cod, în cazurile în care:

a) superiorul ştia ca aceşti subordonaţi săvîrşeau sau urmau să săvîrşească aceste infracţiuni sau a neglijat în mod deliberat să ţină seama de informaţiile care indicau aceasta în mod clar;

b) aceste crime erau legate de activitatea ce ţinea de responsabilitatea sa şi de controlul său efectiv; şi
c) superiorul ierarhic nu a luat toate măsurile necesare şi rezonabile care erau în puterea sa pentru a împiedica sau a reprima executarea ori pentru a raporta autorităţilor competente în scopurile anchetei şi urmăririi penale,
se pedepseşte cu închisoare de la 10 la 16 ani.

(3) Darea de către şef unui subordonat a unui ordin vădit nelegitim, orientat spre săvîrşirea de infracţiuni prevăzute la art.135-139, 141, 142 ale prezentului cod,
se pedepseşte cu închisoare de la 12 la 20 de ani.”.
14. Articolul 143 se exclude.

15. La articolul 303:

alineatul (1), după cuvintele „instanţele de judecată", se completează cu cuvintele „sau de instanţele judecătoreşti internaţionale”;

alineatul (2), după cuvintele „organelor de urmărire penală", se completează cu cuvintele „sau a personalului instanţelor judecătoreşti internaţionale ”.

16. La articolul 312:

alineatul (1) se completează în final cu cuvintele „în instanţă de judecată sau în faţa instanţei judecătoreşti internaţionale.”;

în sancţiunea alineatului (2), sintagma „de la 2 la 7 ani" se substituie cu sintagma „de la 2 la 5 ani”.

17. La articolul 314, alineatul (1) va avea următorul cuprins:

„(l) Constrîngerea sub orice formă a martorului, părţii vătămate, expertului, specialistului, interpretului sau a traducătorului de a face declaraţii mincinoase, concluzii false sau traduceri incorecte, în cadrul urmăririi penale, judecării cauzei în instanţă de judecată sau în instanţa judecătorească internaţională, precum şi împiedicarea acestora de a se prezenta, la cerere, la organul de urmărire penală, procuror, instanţa de judecată sau  instanţa judecătorească internaţională,
se pedepseşte cu amendă în mărime de la 200 la 500 unităţi convenţionale sau cu închisoare de pînă la 3 ani.”.
18. La articolul 364, alineatele (5) şi (6) se exclud.
     
19. Articolele 389-393 se exclud.

Art. II. – La articolul 270 din Codul de procedură penală al Republicii Moldova nr.122-XV din 14 martie 2003 (Monitorul Oficial al Republicii Moldova, 2003, nr. 104-110, art.447), cu modificările şi completările ulterioare, alineatul (2), după cuvintele „prevăzute la art. 135-144 din Codul penal”, se completează cu cuvintele „infracţiunilor contra justiţiei,  prevăzute la art. 303, 312 şi 314 din Codul penal”.
Art. III. - Dispoziţii finale şi tranzitorii
        
Prezenta lege intră în vigoare la data intrării în vigoare pentru Republica Moldova a Statutului Curţii Penale Internaţionale, adoptat în Roma la 17 iulie 1998.

Preşedintele Parlamentului
Notă informativă

la proiectul de Lege  cu privire la modificarea şi completarea  

a unor acte legislative

Proiectul de Lege pentru modificarea şi completarea unor acte legislative a fost elaborat in scopul ajustării legislaţiei naţionale la prevederile Statutului Curţii Penale Internaţionale, adoptat in 1998 la Roma. Prevederile art. 11 alin. (2) al Legii nr.595-XIV din 24 septembrie 1999 privind tratatele internaţionale ale Republica Moldova prevede că concomitent cu prezentarea spre examinare Parlamentului Republicii Moldova  a proiectului legii privind ratificarea, acceptarea, aprobarea sau aderarea la tratatul internaţional urmează a fi prezentate şi propunerile de modificare şi completare a legislaţiei în cazul în care aceasta este necesar. Ratificarea Statutului de la Roma atrage după sine necesitatea modificării în mare parte a legislaţiei naţionale penale şi parţial a celei procesual penale.

Necesitatea modificării şi completării Codului penal al Republicii Moldova şi Codului de procedură penală al Republicii Moldova se datorează şi caracterului facultativ al jurisdicţiei Curţii Penale Internaţionale în raport cu jurisdicţia naţională a fiecărui stat. Această prevedere implică acordarea posibilităţii statului de atragere la răspundere a persoanelor care a săvârşit infracţiunile ce cad sub jurisdicţia Curţii, fie ei cetăţeni naţionali, cetăţeni străini sau apatrizi. Curtea Penală Internaţională obţine dreptul de a interveni doar în cazul în care statul nu are voinţa sau  nu poate să realizeze urmărirea penală reală a acestor persoane. Astfel, pentru a se evita pe viitor predarea cetăţenilor Republicii Moldova Curţii Penale Internaţionale este necesară adaptarea legislaţiei penale naţionale în aşa fel încât  să fie garantă incriminarea la nivel naţional în orice caz a infracţiunilor ce cad sub jurisdicţia Curţii.

Proiectul prevede modificarea şi completarea atît a părţii generale, cît şi a părţii speciale. 

În ce priveşte partea generală pot fi amintite următoarele.

Pentru a aduce prevederile Codului penal în conformitate cu prevederile articolului 102 din Statutul de la Roma, precum şi în vederea identificării clare a principiului teritorialităţii şi universalităţii legii penale au fost modificate alineatele (3) şi (4) din articolul 11. Astfel, în cadrul alineatului (4) se face nemijlocit referire şi la posibilitate de predare unei instanţe judecătoreşti internaţionale a unui cetăţean străin şi apatrid Curţii Penale Internaţionale, în cazul în care aceştia au săvîrşit infracţiuni în afara teritoriului ţării şi care sunt îndreptate împotriva păcii şi securităţii omenirii sau constituie infracţiuni de război etc.

Completarea legii penale cu articolul 111 a fost determinată de necesitatea sistematizării prevederilor din Codul penal care se referă la imunitatea de jurisdicţie penală. În conformitate cu expertiza Consiliului Europei, s-a sugerat că această prevedere nu-şi are locul în articolul 11, fiind necesară plasarea acesteia separat într-un nou articol.

De asemenea, pentru a face o delimitare între noţiunea de predare şi respectiv cea de extrădare, distincţie cu care operează articolul 102 din Statutul de la Roma Codul penal a fost completat cu articolul 131. 

În vederea înlăturării contradicţiilor dintre prevederile art. 31-33 ale Statutului Curţii Penale Internaţionale şi legislaţia naţională, au fost introduse modificări în art. 35. Astfel, a fost inclus la categoria de cauze ce exclud răspunderea penală şi executarea ordinului sau a dispoziţiei în condiţiile articolului 401. Totodată, proiectul  se completează cu articolul 401 care stabileşte criteriile în care executarea ordinului sau executarea unei dispoziţii poate fi considerată a fi o cauză de exonerare de răspundere penală.


Un alt aspect se referă la modificarea alineatului (8) al articolului 60 al Codului penal, din considerentul că prevederile legii în vigoare, ce se referă la imprescriptibilitatea unor infracţiuni sunt prea vagi. În acest caz preferabil fiind stabilirea unei liste exhaustive a infracţiunilor ce sunt imprescriptibile. Aceleaşi modificări sunt operate şi în alineatul (4) art.97 din Codul penal, precizînd lista exhaustivă  a infracţiunilor pentru care nu se înlătură prescripţia pentru executarea pedepselor principale.

În sensul înţelegerii uniforme a unor termeni Codul penal a fost completat cu art. 1271 şi 1272 care definesc noţiunea de „Predare”, precum „Persoană protejată”.  Totodată, deoarece noţiunea de „Mercenar” nu este în conformitate cu prevederile articolului 47 al Protocolului adiţional I din 1977 al Convenţiilor de la Geneva din 1949, a fost modificată articolul 130.

În ce priveşte modificarea şi completarea părţii speciale a Codului penal aceasta vizează în mare parte capitolul I „Infracţiuni contra păcii şi securităţii omenirii, infracţiuni de război", capitolul XIV „Infracţiuni contra justiţiei" precum şi a capitolul XVIII „Infracţiuni militare".

Astfel, în capitolului I „Infracţiuni contra păcii şi securităţii omenirii, în scopul ajustării prevederilor Codului penal la prevederile articolelor 5-8 din Statutul de la Roma, care se referă la crimele care intră în competenţa Curţii, au fost introduse în acest sens modificările şi completările necesare. 

A fost modificată redacţia articolului 135 „Genocidul", deoarece aceasta nu corespunde Statutului, şi nici Convenţiei pentru prevenirea si reprimarea crimei de genocid din 1948.

În lipsa unor prevederi referitoare la crimele contra umanităţii, capitolul amintit a fost completat cu art.1351, care stabileşte o lista faptelor ce pot a fi crime contra umanităţii în conformitatea cu articolul 8 al Statutului. Pentru ca fapta să fie calificată drept crimă contra umanităţii este necesar ca aceasta să întrunească anumite criterii precum: existenta unui atac sistematizat şi generalizat, atacul să fie îndreptat împotriva populaţiei civile şi în cunoştinţă de acest atac.

A fost reexaminată posibilitatea includerii în Cod a întregii liste de infracţiuni de război prevăzute atît de Convenţiile de la Geneva din 1949, cît şi de Protocoalele adiţionale la acestea din 1977, cît şi de articolul 9 al Statutului Curţii Penale Internaţionale. În legătură cu aceasta articolul 137 a fost prezentat într-o  nouă redacţie. Totodată în conformitate cu articolul 9 al Statutului textul codului a fost completat cu articolele 1371-1375, care includ crimele de război săvârşite atât în timpul conflictelor armate internaţional, cît şi în timpul conflictelor fără caracter internaţional.

În scopul evitării interpretării diverse a noţiunilor incluse în articolele din articolele 135-142, proiectul prevede că acestea vor fi interpretate în conformitate cu sensul atribuit acestor noţiuni de dreptul internaţional umanitar, despre care se vorbeşte în articolul 135 din Cod.

Modificarea articolului 138 a fost generată de necorespunderea conţinutului articolului (condiţiile răspunderii în cazul executării unui ordin nelegitim sau eliberării unui asemenea ordin) cu titlul articolului (încălcarea dreptului umanitar internaţional). Astfel, denumirea articolului a fost modificată, iar articolul a fost adus în conformitate cu prevederile art. 86 (2) al Protocolului adiţional I din 1977 la Convenţiile de la Geneva din 1949, precum şi articolul 28 al Statutului de la Roma.

Modificările şi completările Capitolului XIV „Infracţiuni contra justiţiei", vizează ajustarea prevederilor legii penale la prevederile articolului 70 al Statutului Curţii Penale Internaţionale, care implică reprimarea faptelor care aduc atingere administrării justiţiei. In conformitate cu prevederile acestui articol statele care ratifică Statutul sunt obligate să extindă dreptul lor penal, în vederea incriminării faptelor care aduc atingere integrităţii procedurilor de anchetă sau sistemelor lor judiciare, precum şi faptele care aduc atingere administrării justiţiei, în cazul în care asemenea infracţiuni au fost comise pe teritoriul lor sau de către unul din resortisanţii săi. În acest sens au fost modificate articolele 303, 312 şi 314 din Cod.

Din considerentul că infracţiunile prevăzute de articolele 389-393, reprezintă în sine nişte crime de război acestea au fost excluse din Capitolul XVIII „Infracţiuni militare" şi incluse în capitolul I al părţii speciale. Prevederile car stabilite de alineatele (5) şi (6) al articolului 364 au fost excluse, deoarece  partea generală a fost completată cu articolul 401.

În contextul modificărilor operate în articolele 303, 312 şi 314 din Codul penal al Republicii Moldova, s-a considerat oportună operarea modificărilor în articolul 270 alineatul (2) din Codul de procedură penală, prin care este dată în competenţa procurorului urmărirea penală a infracţiunilor ce ţin de amestecul sub orice formă, în judecarea cauzelor  de instanţele judecătoreşti internaţionale sau în activitatea personalului instanţelor judecătoreşti internaţionale,  declaraţia mincinoasă, concluzia falsă, traducerea incorectă în faţa instanţei judecătoreşti internaţionale etc.

Modificările operate în Codul de procedură penală sunt incluse în art.II din proiect. Volumul neînsemnat al acestora se fundamentează pe faptul că în Legea cu privire la asistenţa juridică internaţională în materie penală adoptată în 2006, deja conţine careva prevederi care se referă la implementarea în legislaţia naţională a  normelor Statutului Curţii Penale Internaţionale. Mai tîrziu după o analiză suplimentară a practicii altor state în materie de cooperare cu Curtea Penală Internaţională se va soluţiona şi chestiunea privind oportunitatea adoptării unei legi speciale în acest sens, sau a operării modificărilor în legislaţia procesual penală

Proiectul de lege pentru modificarea şi completarea unor acte legislative va intra în vigoare concomitent cu adoptarea Legii privind Ratificarea de Republica Moldova a staintrarea în vigoare  pentru Republica Moldova a Statutului  Curţii Penale Internaţionale. 

Proiectul sus amintit a fost coordonat cu organele interesate, în deosebi cu Procuratura Generală, Consiliului Superior al Magistraturii, Curţii Supreme de Justiţie, Centrului pentru Combaterea Crimelor Economice şi Corupţiei, Ministerului Afacerilor Externe şi Integrării Europene, Ministerului Afacerilor Interne şi Ministerului Apărării.

 Ministerul Afacerilor Externe şi Integrării Europene, Centrul pentru Combaterea Crimelor Economice şi Corupţiei şi Consiliul Superior al Magistraturii au susţinut proiectul fără careva obiecţii. Obiecţiile şi propunerile Procuraturii Generale, Ministerului Afacerilor Interne, Curţii Supreme de Justiţie, Ministerului Apărării au fost examinate la definitivarea proiectului fiind incluse în sinteza obiecţiilor şi propunerilor. 


Proiectul a fost supus expertizei anticorupţie.

